Oslo arkitekturtriennale

Oslo arkitekturtriennale (OAT) er en internasjonal arkitekturfestival som arrangeres i Oslo hvert tredje år. Fra torsdag den 26. september til søndag 24. november 2019 arrangeres den syvende triennalen i rekken. Den første triennalen ble arrangert av Norske arkitekters landsforbund (NAL) i 2000.
Under triennalen, som varer omtrent ti uker, fokuseres det på internasjonale problemstillinger og tema som er aktuelle for Oslo. Dette gjøres blant annet gjennom utstillinger, konferanser, som Arkitekturdagen, debatter og utflukter. Målgrupper er byens befolkning samt fagmiljøer og beslutningstagere innen arkitektur, planlegging, næringsliv og forskning. Formålet er både å utfordre fagfolk og få publikum til å reflektere over hva som er en god by.

Organisasjon

Sekretariatet står for den daglige driften av OAT og holder til hos Arkitektur- og designhøgskolen i Oslo (AHO) i Oslo. Sekretariatet samarbeider tett med kuratorene i perioden før, under og etter en triennale. Direktør for OAT er Hanna Dencik Petersson (permisjon). Martin Braathen er vikarierende direktør.

Forening:

OAT er en ideell forening med seks medlemsorganisasjoner. Foreningen har i tillegg åtte assosierte medlemmer.

Styret og medlemmer:

Styret i OAT er satt sammen av representanter for foreningens medlemmer: Styreleder Nina Berre (ekstern), Ole Gustavsen (Arkitektur- og designhøgskolen i Oslo), Joakim Skajaa (Oslo arkitektforening), Kari Bucher (Norske arkitekters landsforbund), Anne Marit Lunde (Nasjonalmuseet), Tor Inge Hjemdal (Design og arkitektur Norge) og Fredrik Winther (Oslo Business Region).

Assosierte medlemmer:

NTNU fakultet for arkitektur og design, Plan- og bygningsetaten i Oslo kommune, ROM for kunst og arkitektur, FutureBuilt, Norske interiørarkitekters og møbeldesigneres landsforening (NIL), Norske landskapsarkitekters foreninger (NLA), Arkitektbedriftene og Bergen arkitekthøgskole (BAS)

2007: The Culture of Risk

Triennalens hovedaktiviteter var utstillingen «Culture of Risk», konferansen «Culture of Risk», den nordiske studentutstillingen «Urban without Urbanity», samt publikasjonen «B-sides», et spesialnummer av Arkitektur N. I tillegg inngikk det en rekke parallelle aktiviteter i Triennalens sideprogram. Kuratert av Spacegroup bestående av Gary Bates og Alexandra Cruz.

2010: Man Made

Utstillingen «Manmade Environment», som var et samarbeid mellom Norsk Form og Dansk Arkitektur Center, var hovedutstillingen under triennalen. Gjennom prosjekter fra alle de fem nordiske landene, viste utstillingen at landskapsarkitektur handler om langt mer enn estetikk. Brukt strategisk kan landskapsarkitektur gi bærekraftige løsninger og bedre levekår både i byen og på landet. Utstillingen ble i 2011 og 2012 vist i København, Stockholm og Helsinki. Kuratert av Code Arkitektur med Bjarne Ringstad

2013: Bak den grønne døren – arkitektur og drømmen om bærekraft

Med det belgiske kollektivet Rotor som kuratorer, tok hovedutstillingen og triennalens over 100 programposter utgangspunkt i bærekraftbegrepet omfattende innflytelse på arkitektur og byutvikling de siste 30 årene. Kuratert av Rotor

2016: Etter tilhørighet – After Belonging

Økt global sirkulasjon av mennesker, informasjon og varer har rokket ved vår forståelse av bosted og utfordret vår tilhørighet. Det har gitt større tilgang til nye varer og fjerne himmelstrøk, men har samtidig medført økte forskjeller, der store grupper mennesker er fanget i sårbare tilstander av midlertidighet og uforutsigbarhet. Kuratert av After Belonging Agency bestående av Lluís Alexandre Casanovas Blanco, Ignacio González Galán, Carlos Mínguez Carrasco, Alejandra Navarrete Llopis og Marina Otero Verzier

2019: Tema: degrowth – nedvekst

OAT 2019 skal undersøke begrepet nedvekst (engelsk: degrowth) og dets konsekvenser for arkitekturen. Nedvekst er en internasjonal tankeretning innen samfunns- og miljøøkonomi som mener paradigmet om ubegrenset økonomisk vekst ikke er bærekraftig, verken økologisk eller sosialt. OAT 2019 skal undersøke hvordan nedvekst-tankegangen lar seg forene med arkitektonisk produksjon og byutvikling, og triennalen vil utforske alternative fremtider.